Torbjørn Lien

Torbjørn Lien (født 1968) er en norsk tegneserieskaper som er mest kjent for serien Kollektivet.

 Kunstnerisk virke 
Han debuterte som serietegner i skoleaviser i hjembyen Mosjøen i Nordland. Lokalavisa Helgeland Arbeiderblad publiserte i 1984 serien Orion, og etter det fikk han publisert serier hovedsakelig i blader som KOnK og Kraftig Kost. På 90-tallet skrev og utviklet han et av de aller første norske rollespillene på markedet, kalt Imperium 3000. Lien står også bak den litterære fanzineserien Ácin Dambágin.

På slutten av 1990-tallet startet Lien å utvikle typegalleriet til serien Kollektivet, og serien ble første gang publisert i seriebladet Larsons Gale Verden i 2000.

Lien står også bak flere andre tegneserier: en serie om en følsom barbar kalt Ahar, en serie med handling fra en heis kalt I heisen, og en serie om black metal-bandet til Ronny i Kollektivet kalt Blacktööth, ble alle publisert i månedsbladet Kollektivet. Sistnevnte serie debuterte i tegneseriebladet M i 2006.

En enruters vitseserie kalt Mannakorn startet opp i 2005 og gikk en periode hver uke i avisene Vårt Land og Magazinet (Dagen), før den kom ut som egen bok på Westwind forlag i 2006.

Sommeren 2022 utgav han sin første tegneserieroman, Interitum, på eget forlag. I 2023 startet han opp et par nye nettserier publisert på engelsk, kalt Universum Timoris og Blacktööth Quest.

I 2023 mottok han Sproing-prisen for beste norske tegneserie i 2022 med tegneserien Kollektivet.  

Ved siden av å være serietegner jobbet han som lærer ved animasjonsstudiet på Høgskolen i Volda fra 1998 til 2010. Han har laget noen animerte kortfilmer som har blitt vist på TV og festivaler i inn- og utland.

Torbjørn Lien har flere ganger vært hovedgjest på Raptus tegneseriefestival i Bergen  hvor han har holdt foredrag om serien Kollektivet.

 Bibliografi 
 1993 – Imperium 3000, Terningløst science fiction-rollespill (FROST, ISBN 82-992948-0-0)

2006 – Mannakorn (Westwind forlag, ISBN 978-82-92514-51-1)
 2006 – Kollektivet 1: Masse pils og litt pizza (Schibsted Forlag, ISBN 978-82-509-5591-2)
 2007 – Kollektivet 2: Begjær til besvær (Schibsted Forlag, ISBN 978-82-516-3014-6)
 2008 – Kollektivet 3: Borte bra, hjemme fest (Schibsted Forlag, ISBN 978-82-516-3303-1)
 2009 – Kollektivet 4: Sleske fraspark (Schibsted Forlag, ISBN 978-82-516-3360-4)
 2010 – Kollektivet 5: Om mus og menn og annet snusk (Schibsted Forlag, ISBN 978-82-516-3400-7)
 2011 – Kollektivet 6: Kollektivt sammenbrudd (Schibsted Forlag, ISBN 978-82-516-6503-2)
 2012 – Kollektivet 7: Helg i solnedgang (Schibsted Forlag, ISBN 978-82-516-6548-3)
 2013 – Kollektivet 8: Kollektiv psykose (Schibsted Forlag, ISBN 978-82-516-6563-6)
 2014 – Kollektivet 9: Øl i ben og armer (Schibsted Forlag, ISBN 978-82-516-6586-5)
 2015 – Kollektivet 10: Beruselse og straff (Bladkompaniet, ISBN 978-82-516-6600-8)
 2016 – Kollektivet 11: Hundre kilo på stumpen (Bladkompaniet, ISBN 978-82-516-6620-6)
 2017 – Kollektivet 12: Formfulle høyder (Bladkompaniet, ISBN 978-82-491-3004-7)
 2019 – Kollektivet 13: Kjærlighet uten genser (Egmont, ISBN 978-82-429-6469-4)
 2020 – Kollektivet 14: Fulle mugger (Egmont, ISBN 978-82-429-6759-6)
 2022 – Interitum, tegneserieroman (Lienstreker, ISBN 978-82-692888-0-3)
 2025 – Kollektivet 15: Hver gang vi rølpes (Lienstreker, ISBN 978-82-692888-3-4)

 Filmografi 
 1995: En Flue For Mye
 1996: Moving In.– Liens eksamensfilm fra Høgskolen i Volda
 1999: Therapy
 Referanser 

 Eksterne lenker 
 kollektivet.no: offisielle nettsider

Kategori:Norske tegneserieskapere
Kategori:Norske animatører
Kategori:Personer fra Vefsn kommune